লড়াই ছিল সেয়ানে সেয়ানে। ইরানি ট্রফিতে গুজরাত বনাম অবশিষ্ট ভারতের লাইন আপ বকলমে দাঁড়িয়েছিল ঋদ্ধিমান সাহা বনাম পার্থিব পটেল দ্বৈরথে। সেখানে টেক্কা বঙ্গ ক্রিকেটার ঋদ্ধির।
জয়ের জন্য অবশিষ্ট ভারতের কাছে প্রয়োজন ছিল ৩৭৯ রান। সেখানে একসময় চতুর্থ দিনের শেষে স্কোর দাঁড়িয়েছিল ৬৪/৪। গতকাল দিনের শেষে হটফেভারিট ছিলেন রঞ্জি জয়ীরাই। তবে হার মানেননি ঋদ্ধিমান। গতকাল ম্যাচ বাঁচানোর যুদ্ধে নেমে শতরান করে অপরাজিত ছিলেন ঋদ্ধি। অন্যপ্রান্তে যোগ্য সঙ্গত করছিলেন পূজারা (৮৩)। এদিন পূজারার সঙ্গে পঞ্চম জুটিতে অবিচ্ছেদ্য থেকে বাকি রান তুলে দেন শিলিগুড়ির পাপালি। সর্বমোট ১১৫ রানের পার্টনারশিপে ঋদ্ধির শেষমেশ অপরাজিত থাকেন ২০৩ রানে। পূজারার অবদান ১১৬ রান। ইরানির ইতিহাসে পঞ্চম উইকেটে এটাই দ্বিতীয় সেরা পার্টনারশিপ। ১৯৯০-৯১ সালে শেষবার পঞ্চম উইকেটে অবশিষ্ট একাদশের জার্সি গায়ে মুম্বইয়ের বিরুদ্ধে প্রবীন আমরে-রবি শাস্ত্রী ৩২৭ রানের পার্টনারশিপ গড়েছিলেন। সেটাই ছিল টুর্নামেন্টের ইতিহাসে সর্বোচ্চ। ম্যাচের সেরা ঋদ্ধিমানই।

বিজয়ীর হাসি ঋদ্ধিমানের
ইংল্যান্ডের বিরুদ্ধে টেস্ট সিরিজ চলার সময় থেকেই ঋদ্ধির প্রতিদ্বন্দ্বী হিসাবে আবির্ভূত হয়েছেন পার্থিব। চোট পাওয়া ঋদ্ধির অনুপস্থিতিতে জাতীয় দলের জার্সিতে খেলতে নেমে ব্যাট হাতে বিরাটকে স্বস্তি জুগিয়েছিলেন পার্থিব। এমন সময়ে ঋদ্ধির এই পারফরম্যান্স নিঃসন্দেহে জাতীয় দলে জায়গা পাকা করতে বড়ো অক্সিজেন জুগিয়ে গেল তাঁকে।
ইরানির দুই ইনিংসের ফাইনালে পার্থিবের স্কোর যেখানে যথাক্রমে ১১ ও ৩২, সেখানে ঋদ্ধি প্রথম ইনিংসে রানের খাতা খোলার আগেই প্যাভিলিয়নে ফিরেছিলেন তিনি। তবে দ্বিতীয় ইনিংসে সেই ব্যর্থতা পুরো পুষিয়ে দিলেন বঙ্গ তনয়।